A BIZOTTSÁG HATÁROZATA
(2005. április 22.)
az Európai Biztonságpolitikai Kutatási Tanácsadó Bizottság létrehozásáról
(2005/516/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
mivel:
(1)
2003-ban a Bizottság felállított egy, a biztonságpolitika területén működő szaktekintélyekből álló csoportot, amelynek elsődleges feladata az volt, hogy javaslatokat tegyen egy európai biztonságpolitikai kutatási program (ESRP) alapelveire és legfontosabb célkitűzéseire.
(2)
Az említett csoport által 2004-ben kidolgozott „Kutatás egy biztonságosabb Európáért” című jelentést követően a Bizottság 2004. szeptember 7-i, a biztonságpolitikai kutatás további lépéseiről szóló közleményében (1) javasolta egy európai biztonságpolitikai kutatási tanácsadó bizottság (EBKTB) létrehozását.
(3)
Létre kell hozni az EBKTB-t, és meg kell határozni feladatait és felépítését.
(4)
Az EBKTB-nek hozzá kell járulnia az ESRP tartalmához és megvalósításához.
(5)
Az EBKTB-t a különböző érdekelt csoportok: a felhasználók, az ipar és a kutatószervezetek képviselőiből kell létrehozni. A működési terület alapján az EBKTB-t két, egymástól elkülönülő, ugyanakkor egymást kiegészítő szerepű csoportra célszerű osztani.
(6)
Meg kell állapítani az EBKTB tagjaira az információk nyilvánosságra hozatala tekintetében irányadó szabályokat, amelyek nem sérthetik a Bizottság működésére a 2001/844/EK, ESZAK, Euratom bizottsági határozattal (2) megállapított biztonsági szabályokat.
(7)
A határozat alkalmazhatóságát célszerű határozott időtartamra megállapítani. A Bizottság kellő időben megfontolja, indokolt-e ezt az időtartamot meghosszabbítani.
A KÖVETKEZŐKÉPPEN HATÁROZOTT:
1. cikk
Tanácsadó bizottság
A Bizottság 2005. július 1-i hatállyal létrehozza az „Európai Biztonságpolitikai Kutatási Tanácsadó Bizottság” (a továbbiakban: „EBKTB”) elnevezésű tanácsadó bizottságot, amely a Bizottság mellett működik.
2. cikk
Feladatok
A Bizottság konzultációt folytathat az EBKTB-vel az EK kutatási keretprogramján belül működő európai biztonságpolitikai kutatási program (a továbbiakban: „ESRP”) tartalmát vagy végrehajtását érintő bármely kérdésben.
Az EBKTB az európai szakpolitikák, különösen a nemzeti szinten és a biztonságpolitikára vonatkozó európai kutatáspolitikai kezdeményezések támogatására végzett tevékenység teljes ismeretében látja el feladatát.
Az EBKTB ajánlásokat fogalmaz meg a Bizottság számára különösen:
a)
az ESRP stratégiai küldetéseiről, érdeklődési területeiről és prioritásairól, a szaktekintélyekből e célra létrehozott csoport „Kutatás egy biztonságosabb Európáért” című jelentéséből kiindulva, figyelembe véve az Európai Védelmi Ügynökség létrehozását, valamint a nemzeti és a kormányközi tevékenységeket;
b)
az európai érdekeltek által kialakítandó technikai kapacitásokról; ennek keretében ajánlást tesz egy, az európai ipar technológiai alapjainak fejlesztését előmozdító stratégiára, amely a versenyképesség javítása érdekében szükséges;
c)
az ESRP stratégiai és működési vonatkozásairól, figyelembe véve a biztonságpolitikai kutatás területén rendelkezésre álló európai ipari potenciál fejlesztésére irányuló előkészítő tevékenység, (3) a biztonságpolitika, különösen pedig az EK kutatási keretprogramjához kapcsolódóan végzett kutatások területén aktívan tevékenykedő bizottsági szolgálatok, valamint egyéb szakértői és tanácsadó csoportok tapasztalatait és eredményeit;
d)
a megvalósítást érintő kérdésekben, mint például a bizalmas információk cseréjéről és a szellemi alkotásokhoz fűződő jogokról;
e)
a köztulajdonban lévő kutatási és értékelési infrastruktúrának az ESRP keretei között történő felhasználásának optimalizálása;
f)
az ESRP ismertségének előmozdítására és az érintettek kutatási programjairól szóló információk terjesztésére szolgáló kommunikációs stratégia.
Az EBKTB bármely, a 4. cikk (1) bekezdés szerinti csoportjának elnöke jelezheti a Bizottságnak, ha más kérdésekben kívánatos konzultációt folytatni az EBKTB-vel.
3. cikk
Az EBKTB tagjai és kinevezésük
(1) Az EBKTB tagjait a Bizottság a 2. cikkben felsorolt területeken szakértelemmel rendelkező személyek közül, a magas szintű, specializált tevékenységet végző személyek és a stratégiai szakemberek köréből nevezi ki.
(2) A tagok kinevezése személyre szól („ad personam”) és nincs lehetőség helyettesek kinevezésére. A tagok saját nevükben végzik tevékenységüket, és a Bizottságnak nyújtott tanácsadás során nem vehetnek figyelembe külső utasításokat. A tagok nem jogosultak az EBKTB által feladatai ellátása során szerzett információk terjesztésére, amennyiben a Bizottság úgy véli, hogy ezek az információk bizalmasak.
(3) A tagok legfeljebb e határozat hatályának utolsó napjáig terjedő időszakra nevezhetők ki. A tagok mindaddig hivatalban maradnak, amíg helyükre új tagot nem neveznek ki, illetőleg amíg hivatali idejük tart.
(4) Az EBKTB tevékenységéhez hasznosan hozzájárulni többé nem képes, a tisztjéről lemondó vagy az e cikk (2) bekezdésében vagy az EK-Szerződés 287. cikkében foglalt kötelezettségeket tiszteletben nem tartó tag helyére a Bizottság az érintett tag hivatali idejének végéig terjedő időszakra új tagot nevezhet ki.
(5) Az EBKTB tagjainak jegyzékét és ennek módosításait a Bizottság tájékoztató jelleggel közzéteszi az Európai Unió Hivatalos Lapjának C sorozatában.
4. cikk
Működés
(1) Az EBKTB két csoportból áll:
a)
a biztonságpolitikai kutatási igényekkel foglalkozó csoportból;
b)
a technológiai ellátási láncra vonatkozó igényekkel foglalkozó csoportból.
(2) Az EBKTB tagjai megválasztják mindkét csoport elnökét.
(3) Konkrét kérdések vizsgálatára az EBKTB valamely vagy mindkét csoportja a Bizottsággal egyetértésben eseti alcsoportokat hozhat létre. Megbízatásuk teljesítésével az alcsoportokat fel kell oszlatni.
(4) Egyes napirendi pontok teljesítése érdekében a Bizottság jogosult szakértőket vagy megfigyelőket (köztük a bizottsági szolgálatok kellő szaktudással rendelkező munkatársait is) meghívni, akik iránymutatást vagy tájékoztatást adnak az EBKTB munkájához, illetőleg - amennyiben hasznosnak vagy szükségesnek mutatkozik - részt vesznek az eseti alcsoportok tevékenységében.
(5) Az EBKTB csoportjai rendesen a Bizottság hivatalaiban, a Bizottság által megállapított módon és időpontokban üléseznek. Az EBKTB mindkét csoportja jogosult igénybe venni a Bizottság titkári szolgáltatásait. A két csoport a megközelítésmódok összehangolása és a koordináció javítása érdekében közösen is ülésezhet. Az ilyen együttes ülésen az EBKTB két csoportjának elnöke közösen elnököl.
(6) Az EBKTB csoportjai a Bizottság javaslata alapján elfogadják alapszabályukat, ezen belül működési rendjüket.
(7) Létre kell hozni egy, a munkadokumentumok, az állásfoglalások, az ülésekről készült jegyzőkönyvek és egyéb lényeges dokumentumok terjesztésére szolgáló, korlátozott hozzáférésű intranetet.
5. cikk
Költségek
A tagoknak és a kijelölt szakértőknek az EBKTB tevékenységével összefüggésben felmerült utazási költségeit a Bizottság saját szabályai szerint téríti meg. A tagok és a kijelölt szakértők szolgálataikért nem részesülnek díjazásban.
6. cikk
Információk nyilvánosságra hozatala
Az EBKTB tagjaira az információk nyilvánosságra hozatala tekintetében irányadó szabályokat az EBKTB működési rendjében kell megállapítani.
Mindenki, aki az EBKTB tevékenységében részt vesz, köteles tartózkodni minden olyan információ nyilvánosságra hozatalától, amelyhez e minőségében jutott.
7. cikk
Alkalmazhatóság
Ez a határozat 2006. december 31-én hatályát veszti.
Kelt Brüsszelben, 2005. április 22-én.